Fil-presepju nsibu lil San Ġużepp u l-Madonna, il-Bambin fil-maxtura, is-Slaten Maġi, magħrufa wkoll bħala t-Tre Re, u r-ragħajja u l-bhejjem. Ilkoll flimkien insejħulhom il- pasturi . Imma l-kelma ġejja mit-Taljan pastori , jiġifieri ragħajja, għax ħafna minn dawk li marru jilqgħu lill-Ġesù Bambin hekk kienu. Waqt li bit-Taljan tfisser ragħajja tad-demm u l-laħam, bil-Malti tintuża għall-figuri tal-presepju. Xi wħud ikunu bi lbies bibliku. Oħrajn bi lbies tradizzjonali tal-post fejn isir il-presepju. Ħafna minnhom bla isem. Imma xi ftit magħrufin bil-laqam tagħhom. Ngħidu aħna, hemm taż-żaqq , pastur idoqq iż-żaqq, strument tradizzjonali Malti, speċi ta' bagpipes. Hemm ir-rieqed , pastur dejjem għaddej jonħor u joħlom. Imbagħad hemm ix-xabbatur , dak li jixxabbat mal-grotta, u l-għaġeb , pastur mistagħġeb b'idejh it-tnejn 'il fuq jadura lill-Bambin. Jissejjaħ ukoll l-aduratur . Iżda l-għaġeb aktar komuni, tant li sar idjoma. Tara lil xi ħadd rieqed, qisu ċapsa, tgħidlu. "Qisek l-għaġeb tal-presepju , ruħi!" Trevor Żahra għandu taqbila ħelwa dwar il-pasturi. Jisimha "Presepju". Ma nafx l-għala mal-pasturi Ma nagħmlux ukoll technician. U flok ragħajja jsuqu l-merħla Ma nqegħdux vann tal-ħalib; Ma nafx l-għala ġewwa l-grotta Ma npoġġux ners u tabib. B'hekk inxandru … mingħajr kliem, Li l-Milied jgħodd għal kull żmien. Maż-żmien il-kelma pasturi ħadet sens ieħor, xejn pjaċevoli. Fit-traffiku tara ħafna nies jagħmlu l-pasturi, jirrumblawhom u jgarawhom barra mit-tieqa… Imma taf x'jissejjaħ min jagħmel il-pasturi? Il-pasturi tal-presepju, mhux tal-imnieħer! Pasturar . U min jagħmel il-presepji jgħidulu presepist . Tikber u titgħallem! Xewqat sbieħ :)
Pasturi